سرتاج عزیز: طالبان په زور بیا واک ته نشي رسیدای
د نواز شریف سلاکار سرتاج عزیز وایي پاکستان باور لري چې افغان طالبان په زور واک ته نشي رسیدای، نو باید سیاسي بهیر ته مخه کړي.
په بهرنیو چارو کې د پاکستان د صدراعظم سلاکار سرتاج عزیز ویلي دي چې د پاکستان په باور طالبان په زور او ځواک په افغانستان کې واک نشي تر لاسهکولای، نو هغوی ته په کار دي چې په سیاسي بهیر کې داخل شي. ښاغلي عزیز ویلي دي چې دوي تیار دي چې د افغانستان د دولت او وسله والو افغان طالبانو ترمنځ خبرو کې مرسته وکړي. خو ښاغلي عزیز دا ونه ویل چې دوي به دا مرسته څنگه کوي او دا ېې هم رد کړه چې گني دوي په افغان طالبانو کوم نفوذ لري. هغه د طالبانو د مشر ملا عمر د ادرس په اړه هم ناخبري وښوده. ښاغلي سرتاج عزیز د امریکا غږ آشنا راډیو سره مرکه کې ویلي چې چین وړاندیز کړیدی چې د افغانستان د دولت او مخالفو وسله والو طالبانو ترمنځ خبرو کوربه شي. ښاغلي سرتاج د پاکستان د یو شخصي تلویزوني چینل سره مرکه کې ویلي دي چې طالبانو سره د سولې د خبرو فیصله به افغان دولت پخپله کوي. هغه دا هم ویلي چې طالبان باید راتلونکو انتخاباتو کې برخه واخلي. دغه مرکه کې د پاکستان د صدراعظم سلا کار دا هم ویلي دي چې دوي داسې باور لري چې طالبان بیا د زور له لارې واک ته نشي رسیدلی نو بهتره به دا وي چې سیاسي بهیر کې ورگډ شي. خو د امریکا غږ آشنا راډیو سره مرکه کې چې کله د ښاغلي سرتاج عزیز نه دا پوښتنه وشوه چې افغان دولت دا تور لگوي چې پاکستان کې میشت افغان طالب مشران چې کله هم د دوی سره د سولې د خبرو دپاره را مخکې کیږي، نو د پاکستان حکومت ېې نیسي. ښاغلي عزیز د لنډ ځواب په توگه په غبرگون کې وویل چې دا خبرې اوس زړې شویدي. هغه د چین لخوا د سولې د خبرو د کوربتوب هرکلی وکړو او د پاکستان دا دریځ ېې بیا تکرار کړو چې پاکستان افغانستان کې د سولې غوښتونکی دی او په دې لړ کې د هر ډول همکارۍ لپاره تیار دی.